정조 9년
乙巳二月二十八日卯時。上御誠正閣。大臣備局堂上引見。下直守令同爲入侍時。左議政洪樂性。行吏曹判書李命植。行司直鄭尙淳。行副司直徐有隣金履素。兵曹判書趙時俊。咸春君李昌運。行副司直徐有大。同副承旨李祖源。假注書李敬五。事變假注書李德鉉。記注官金鳳顯。記事官李崑秀。安岳郡守閔鍾顯。鐵原府使申禹文。豐川府使崔光璧。善山府使李正模。中和府使鄭學畊。昆陽郡守具善德。彦陽縣監權正遇。康津縣監閔廷煥。昌寧縣監金樂佑。泰川縣監徐郁修。沃溝縣監朴龍煥。松禾縣監韓栢林。以次進伏訖。上曰。都承旨。左副承旨入侍。行都承旨李致中。左副承旨洪仁浩承命進伏。上曰。監煎則代房承旨進去。可也。樂性進前曰。日間聖體。若何。上曰。一樣矣。樂性曰。王大妃殿氣候何如。上曰。一樣矣。樂性曰。惠慶宮氣候。何如。上曰。一樣矣。樂性曰。世子宮凡節。近復。何如。上曰。連爲好過矣。樂性曰。此開城留守尹塾狀啓也。以爲本府各庫財力。年年耗縮。莫可收拾之中。又經勅行。庫儲尤爲罄竭。見今將士支放之資。使星供億之需不足。至於五百石之多。他無變通之道。昨年加分耗四百石零。特爲許劃事。請令廟堂稟旨。分付矣。諸般支放。每患不足。而至於今年。纔經勅行。事勢之尤甚。理所固然。且加分耗劃給。間有已例。則今不必靳持。依狀請許施。何如。上曰。依爲之。出擧條樂性曰。金吾議讞。法意不輕。雖微眚細過。必以問目及爰辭。參考律文。議定罪名。自是應行之例。而今聞前固城縣令李羽晉。以結還襲謬事。至被徒配禁錮之律。而蓋其事實。卽是分給條中計結上下。故道啓。旣無虛錄之說。供辭。明言當分之內虛留二字。始見於秋曹覆啓。而此亦設辭。本非指陳。觀於若曰二字可知。議讞之際。錯解誤認。混勘以倉穀虛錄之律。其時禁堂。至欲陳疏自辨。而嚴畏不敢云。勿論輕重。失當則一也。當該金吾堂上。從重推考。李羽晉。更令該府。詳考法文。以相當律勘處。何如。上曰。依爲之。出擧條樂性曰。頃以鑄錢事。有後日次對稟定之命矣。第鑄錢。似不可不爲之。而其利害便否。臣未能詳知。且非時急之事。姑待領相還朝。商確稟定。何如。上曰。諸備堂各陳所見。可也。行副司直徐有隣曰。鑄錢之議。臣於數年前詢問時。已以不可已之意仰達。到今更無他見矣。兵曹判書趙時俊曰。鑄錢之議。臣嘗持難。而今則屢萬斤銅鐵。年久積置。將爲無用之歸。從近鑄錢之外。似無他道矣。吏曹判書李命植曰。倭銅區處。鑄錢之外。旣無他道。近來錢荒特甚。至散公貨貸於貢市人。而若當趁限還納之後。則必將如前囏乏。臣意則鑄錢一事。似不可已矣。行司直鄭尙淳曰。鑄錢之議。其來已久。今則物力。俱已備置。不可不趁卽擧行矣。行副司直金履素曰。利害有無。旣不知裏面。不敢仰對。而錢荒。莫若近來。矯捄之方。要在鑄錢一款。趁今擧行。似好矣。咸春君李昌運曰。貨泉之竭。固已久矣。而閭巷間錢荒。莫若近日。及今設始鑄錢。則自可流行。足爲救荒之一道矣。行副司直徐有大曰。各軍門及均廳之生銅儲置者。其數夥多。若非鑄錢。則似無區處之道。且今錢荒之時。都民之願鑄久矣。上曰。依爲之。待造朝。指一稟處。可也。出擧條樂性曰。鑄錢之際。每多奸弊。今番則必也各別禁戢。然後可保無弊矣。上曰。卿言果然矣。大抵鑄錢一事。亦可以觀世變矣。若南北朝之鵝眼錢。漢之五銖錢。皆有末弊。但今中原所用之法。甚爲簡便。一年所用。自工部逐年鑄用云。此法果似便好矣。樂性曰。然矣。上曰。日前政事。卿等見之乎。樂性曰。銓官雖欲對揚。而猶且咨且矣。日昨政目。果爲疏滯。眞可以導迎和氣。此實爲聖世之美事矣。上曰。此非但疏通而已。自多公然淹滯者。故欲使銓曹收用。予亦以前望數人點下矣。至有李福徽疏事。而反見其害也。其言雖曰復申前說。然下語之際。極口憤。全沒倫脊。世道之無以鎭靖。一至此耶。雖以渠疏見之。稱以九十侍下。而做出此等疏擧者。豈其成說乎。昨今多事之故。姑不賜批。而予之所以點下於此人者。蓋以其或類於以言獲罪故也。今又有此。予將無見領相之顔矣。此非但爲徐瀅修地而已。在領相之心。其當。如何。其在靖世道慰領相之義。不可無嚴處矣。樂性曰。領相之樹立。於國家。果何如。而目下彌綸之功。亦莫非領相之力。於領相家事。人言之至此斷斷。實有世道無窮之憂矣。上曰。以領相之有此樹立也故。爲世媢嫉者多矣。人之爲言。少無忌器之嫌。其家尙如此。世道人心。殆無寧靖之日。誠非細慮矣。樂性曰。向來憲臣疏中。大小官勤攻之論。言皆切實。而如臣無似。尙廁鼎席。觸事昏瞀。廟謨積滯。此乃殿下之所俯燭也。而猶復譾忍蹲冒。人謂臣何。伏乞卽賜斥退。改卜賢德。以爲鎭人心靖世道之方。區區之望也。上曰。卿言過矣。明日大報壇祭享。卿當進參乎。樂性曰。然矣。上曰。再明景慕宮朔祭。適値修改。兼欲躬行。百官行禮置之。使之祗迎於館峴。不必書下傳敎。卿自下知委擧行。宜矣。仍命下直守令進前。鍾顯進奏職姓名。上曰。國子久任。意在修擧。今當外除。本館事誠可悶矣。退待宣諭。可也。禹文進奏職姓名履歷訖。就座。善德進奏職姓名。上曰。此乃疏通之政乎。樂性曰。然矣。於渠輩誠爲壯矣。有隣曰。李弘遂則因特敎。而此則循序爲之。可謂壯矣。上曰。再明修改處。不過一罅隙。當使別看役爲之。今雖下直。明日使役無妨矣。來頭以別看役。似不無受由之行。而昆陽。聞是舟師邑。勢難種種來往。且迎送之際。亦當有弊矣。有大曰。雖難離次。而曾有舟師邑守令。以親病受由之例矣。時俊曰。若因公幹。則尤無所拘礙矣。上曰。牧民之官。豈可頻頻往來乎。樂性曰。臣適因言端。敢此仰達矣。具善德之陞移昆陽。蓋出於銓家之對揚德意。遵行節目之擧。而善德。方帶別看役。則不可不種種往來。昆陽。係是舟師邑。受由等節。自多掣礙。且殘邑迎送之弊。在所當恤。具善德。長連縣監仍任。昆陽郡守。則以金樂祐移差。恐合兩便之道矣。上曰。依爲之。昆陽郡守金樂祐。今日政下批。仍令辭朝。可也。出擧條光璧進奏職姓名。上曰。陞資後。不得入承旨望乎。命植曰。未經亞長。故不得擬望矣。正模進奏職姓名。上曰。外除今爲幾次乎。正模曰。今至四次矣。學畊進奏職姓名七事。上曰。初除外邑。將何以爲治乎。學畊曰。雖不敢質言仰對。而謹當至誠愛民。仰答國恩矣。正遇廷煥樂祐郁修龍煥栢林等。以次進奏職姓名七事訖。上謂樂祐曰。汝則以昆陽郡守。更爲肅謝。可也。祖源讀傳宣諭。諸守令以次退出。上曰。諸宰進前稟事。時俊曰。明日景慕宮齋宿時。軍兵結陣信地。已爲往復訓將。啓下節目。而宮墻闊大。軍兵數少。動駕經宿之時。環圍不無單弱之慮。以訓局出番軍二哨。加數磨鍊似宜。而訓將之意亦如此。敢此仰達矣。上曰。然則以本局出番軍一哨。禁營出番鄕軍一哨除出。環圍。可也。出擧條祖源曰。明日謁聖武科初試。監試官當分排進去。而兩司無行公之人。合有變通之道。何以爲之乎。敢此仰達矣。上曰。違牌諸臺。更卽牌招。違牌勿爲呼望。疏批未下。在外未署經人員。竝許遞。可也。出擧條命書榻敎曰。違牌諸臺。只推更爲牌招。勿爲呼望。疏批未下及未署經在外人員。竝許遞。又命書傳敎曰。政官牌招開政。兩司未差之代。今日政。以在京無故人差出。監試官仍卽擬入。待下批。卽爲牌招。以爲備員受點之地。上曰。今日懸病備堂。何其多也。樂性曰。具善復金華鎭金魯鎭鄭一祥鄭昌聖徐浩修。或以實病。或以情勢。皆不得入參云矣。上曰。知事李聖源入侍。出榻敎賤臣承命出。與李聖源偕入進伏。上曰。年今幾何。聖源曰。今年爲九十矣。上曰。筋力。何如。聖源曰。日前落傷後。行步不如前日矣。上曰。率子弟來乎。對曰。臣子有病。故與孫而來矣。上曰。孫之名。云何。對曰。李尙賢矣。上曰。遠途何以上來乎。對曰。自朝家給馬。故乘轎而來矣。上曰。詣闕時乘馬乎。乘驕乎。對曰。乘軒軺而來矣。上曰。乘軺好乎。對曰。此是人情之所好。果好矣。上曰。久坐無損於氣乎。對曰。無所難矣。臣以草野寒蹤。猥登筵席。咫尺賜對。玉音鄭重。糞土賤臣。何以得此。欲報之德。山高海深。臣之犬馬之齒。餘日無多。復登螭陛。此生無望。今日前席。一番仰瞻。區區之願也。祖源曰。自非元老大臣。固不敢仰請。而筵體至嚴。猥屑極矣。請李聖源推考。何如。僉曰。承旨所達之辭。誠得體矣。上曰。野老之不識筵體。不是異事。何必推考爲哉。聖源曰。臣幸沾先朝登極慶科。復見昨年甲辰封冊禮成。慶溢宗祊。歡均臣民。今以九耋之年。獲覲尺五之天。聖恩曠絶。報答無路。願以賤齒。奉獻東宮焉。上曰。其言好矣。命書傳敎曰。今見乙巳榜。司馬李聖源今年恰滿九十云。而筋力若是康壯。且聞曾經朝官云。旣見之後。豈可無示意之擧。都摠管除授。使之謝恩。日前已有食物宴需輸送之命。設宴日給樂。乙巳榜武榜出身吳海淸。亦已來到闕外。以其時服色。異於常時花袍。不得持來云。卽令備給後謝恩。又命李尙度李尙賢入侍。文學李尙度。幼學李尙賢承命進伏。上曰。此老筋力。誠好矣。俄除都摠管。肅謝則與回榜謝恩兼行爲好。都承旨。與之出去指揮可也。仍命退。諸臣以次退出。